ഷാഫീ എന്നാലും ഞങ്ങളോട് ഈ ചതി വേണ്ടായിരുന്നുവെന്ന് യൂത്ത്കോണ്ഗ്രസ് തിരുവഞ്ചൂരിനും വിമര്ശനം കൊച്ചി:യൂത്ത് കോണ്ഗ്രസിന് പുതിയ സംസ്ഥാനവക്താക്കളെ നിയമിച്ചുകൊണ്ട് പുറത്തിറക്കിയ ദേശിയ പ്രസിഡന്റിന്റെ സര്ക്കുലര് മിനിട്ടുകള്ക്കുള്ളില് മരവിപ്പിക്കേണ്ടിവന്നത് സംസ്ഥാന കമ്മിറ്റിയിലെ രൂക്ഷവിമര്ശനത്തെ തുടര്ന്ന്. മുന്മന്ത്രി തിരുവഞ്ചൂര് രാധാകൃഷ്ണന്റെ മകനെ ഉള്പ്പെടുത്തികൊണ്ട് പ്രഖ്യാപിച്ച ലിസ്റ്റില് സംസ്ഥാനത്തെ പ്രവര്ത്തകര്ക്ക് അറിയാവുന്ന നേതാക്കള് ആരുമില്ലായിരുന്നു. നാലില് മൂന്ന് പേര്ക്കും മുമ്ബ് മറ്റൊരു കമ്മറ്റിയിലും പ്രവര്ത്തിച്ച് പരിചയമില്ലാ എന്നതാണ് പ്രധാന ആരോപണം. തങ്ങളോട് ഈ ചതി വേണ്ടായിരുന്നുവെന്നാണ് യൂത്ത്കോണ്ഗ്രസ് പ്രവര്ത്തകര് പറയുന്നത്. തിരുവനന്തപുരം ഗവണ്മെന്റ് എഞ്ചിനിയറിംഗ് കോളെജില് പഠിച്ചിരുന്ന കാല്ത്ത് എസ്എഫ്ഐ പ്രവര്ത്തകനായിരുന്നു അര്ജുന് രാധാകൃഷ്ണന് സ്ഥാനം നേടി കൊടുത്തത് ഷാഫി പറമ്ബിലുമായുള്ള സൗഹൃദം മാത്രമാണെന്നും ആരോപണം ഉയരുന്നുണ്ട്.മകനെ സ്ഥാനത്ത് എത്തിക്കാന് വേണ്ടി തിരുവഞ്ചൂര് രാധാകൃഷ്ണന് ശ്രമിക്കുന്നുവെന്ന ആരോപണവും ഉയര്ന്നതോടെ തനിക്കൊന്നും അറിയില്ലെന്നും യൂത്ത്കോണ്ഗ്രസ് നിലപാട് പറയട്ടെയെന്നുമാണ് തിരുവഞ്ചൂരിന്റെ പ്രതികരണം.ഡല്ഹിയില് നിന്ന് നേരിട്ടുള്ള ഓപ്പറേഷനാണ് അര്ജുന്റെ പേര് ലിസ്റ്റില് ഉള്പ്പെടുത്തിയതെന്ന് യൂത്ത് കോണ്ഗ്രസ് നേതാക്കള് പറയുന്നു. അതുകൊണ്ടുതന്നെയാണ് ഗ്രൂപ്പ് ഭേദമന്യേ എല്ലാവരും ഷാഫിക്ക് നേരെ വിരല്ചൂണ്ടുന്നതും. ഗ്രൂപ്പ് വ്യത്യാസമില്ലാതെയാണ് സംസ്ഥാനഭാരവാഹികള് ഷാഫിക്കെതിരെ തുറന്നടിച്ചിരിക്കുന്നത്. വക്താക്കളുടെ ലിസ്റ്റില് ഉള്പ്പെട്ട നാലില് മൂന്ന് പേരെയും അറിയില്ല. യൂത്ത് കോണ്ഗ്രസ് തിരുവനന്തപുരം ജില്ലാ വൈസ് പ്രസിഡന്റായ നീതു ഉഷയ്ക്കാകട്ടെ യൂത്ത്കോണ്ഗ്രസ് ഭാരവാഹിത്വത്തില് കഷ്ടിച്ച് ആറ് മാസത്തെ പരിചയമാണുള്ളത്. രമേശ് ചെന്നിത്തലയുടെ നിര്ദ്ദേശപ്രകാരം നേരിട്ട് ജില്ലാ വൈസ് പ്രസിഡന്റുമാരുടെ ലിസ്റ്റില് ഇടംനേടിയ ആളാണ് നീതു. ജില്ലാ ഭാരവാഹിയായി മാസങ്ങള്ക്കുള്ളില് സംസ്ഥാന വക്താവായ മാജിക് എന്താണെന്ന് പിടികിട്ടുന്നില്ല. ആതിര രാജേന്ദ്രന്, അര്ജ്ജുന് രാധാകൃഷ്ണന്, നീതു ഉഷ, പ്രീതി, ഡെന്നി ജോസ് എന്നിവരെയാണ് യൂത്ത് കോണ്ഗ്രസ് ദേശീയ പ്രസിഡന്റ് ബി ശ്രീനിവാസ് സംഘടനാ വക്താക്കളായി നിയമിച്ചത്.പ്രഖ്യാപനം വന്നതിന് പിന്നാലെ വിമര്ശനം വന്നതോടെ നിയമനഉത്തരവ് മരവിപ്പിക്കുകയായിരുന്നു.